
Text rozhodnutia
Súd: Krajský súd Bratislava Spisová značka: 2S/138/2012 Identifikačné číslo súdneho spisu: 1012200670 Dátum vydania rozhodnutia: 01. 06. 2012 Meno a priezvisko sudcu, VSÚ: Mgr. Viliam Pohančeník ECLI: ECLI:SK:KSBA:2012:1012200670.1 Uznesenie Krajský súd v Bratislave v právnej veci žalobcu: NOX, s.r.o., Murgašova 8, 974 01 Banská Bystrica, zastúpeného: KOVAL & spol., advokátska kancelária, s.r.o., Komenského 3, 974 01 Banská Bystrica, proti žalovanému: Ministerstvo dopravy, výstavby a regionálneho rozvoja Slovenskej republiky, Námestie Slobody 6, P.O.BOX 100, 810 05 Bratislava 15, o preskúmanie zákonnosti rozhodnutia žalovaného č. 07723/2012/SVBP-10617 zo dňa 17.02.2012 a o odklad vykonateľnosti napadnutého rozhodnutia, takto r o z h o d o l : Súd o d k l a d á vykonateľnosť rozhodnutia žalovaného č. 07723/2012/SVBP-10617 zo dňa 17.02.2012 v spojení s rozhodnutím Krajského stavebného úradu v Banskej Bystrici č. KSU BB 2011-788/1489-3:OŠSS Bi zo dňa 09.11.2011, a to až do právoplatnosti rozhodnutia súdu vo veci samej. o d ô v o d n e n i e : Podaním doručeným tunajšiemu súdu dňa 30.03.2012 sa žalobca domáhal preskúmania zákonnosti rozhodnutia žalovaného č. 07723/2012/SVBP-10617 zo dňa 17.02.2012, ktorým žalovaný podľa § 59 ods. 2 Správneho poriadku zamietol odvolanie žalobcu a rozhodnutie Krajského stavebného úradu v Banskej Bystrici č. KSU BB 2011-788/1489-3:OŠSS Bi zo dňa 09.11.2011 potvrdil. Zároveň s podanou žalobou sa žalobca domáhal odkladu vykonateľnosti napadnutého rozhodnutia žalovaného spolu s prvostupňovým rozhodnutím správneho orgánu v predmetnom konaní v zmysle ustanovenia § 250c ods. 1 Občianskeho súdneho poriadku (ďalej len ,,OSP“). Krajský stavebný úrad v Banskej Bystrici vo svojom rozhodnutí č. 07723/2012/SVBP-10617 zo dňa 17.02.2012 podľa § 65 ods. 2 Správneho poriadku z dôvodu porušenia ustanovení § 32 ods. 1 Správneho poriadku, § 59 ods. 1 písm. b), § 62 ods. 3, § 71 ods. 1 písm. c), § 126 ods. 1, § 140a ods. 1 písm. a), § 140a ods. 3, § 140b ods. 1 zákona č. 50/1976 Zb. o územnom plánovaní a stavebnom poriadku, zrušil právoplatné rozhodnutie obce Badín č. Oc.Ú.-518/2011/PM, ev.č.7/2011 zo dňa 14.06.2011, ktorým bola povolená stavba „Doublebigboard Badín a NN káblová prípojka“ v kat. území: Badín, na pozemku parc. č. KN 1024/1, 1492/5, 3172/1 pre stavebníka spoločnosť NOX, s.r.o.. Žalobca vo svojej žiadosti o odklad vykonateľnosti uviedol, že po splnení všetkých povinností v stavebnom konaní a v legitímnom očakávaní bezproblémového užívania stavby a jej komerčného využitia vynaložil investície veľkého rozsahu, a to nielen z vlastných prostriedkov, ale aj z prostriedkov získaných formou úveru. V dôsledku vykonateľnosti napadnutého rozhodnutia by boli značným spôsobom ohrozené nielen jeho investície do stavby, ale došlo by aj k nepriamym škodám vo forme ukončenia komerčného využitia stavby, čo by malo likvidačné dosahy na žalobcovu spoločnosť. Žalobca zdôraznil, že v stavebnom konaní žiadnym spôsobom nepochybil a konal v súlade so zákonom. Podľa § 250c ods. 1 veta druhá OSP, na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Nakoľko súd považoval žiadosť žalobcu o odklad vykonateľnosti napadnutého rozhodnutia žalovaného v spojení s prvostupňovým rozhodnutím správneho orgánu za opodstatnenú, postupoval v súlade s citovaným zákonným ustanovením a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

